LT
2022 8 5
Europos Sąjungos oficialusis leidinys
L 205/145
KOMISIJOS ĮGYVENDINIMO REGLAMENTAS (ES) 2022/1362 2022 m. rugpjūčio 1 d. kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų priekabų eksploatacinių savybių, nuo kurių priklauso motorinių transporto priemonių išmetamo CO2 kiekis, degalų ir energijos sąnaudos bei netaršiai nuvažiuojamas nuotolis, ir iš dalies keičiamas Įgyvendinimo reglamentas (ES) 2020/683 (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo, atsižvelgdama į 2009 m. birželio 18 d. Europos Parlamento ir Tarybos reglamentą (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (euro VI) ir dėl galimybės naudotis transporto priemonių remonto ir priežiūros informacija, iš dalies keičiantį Reglamentą (EB) Nr. 715/2007 ir Direktyvą 2007/46/EB bei panaikinantį Direktyvas 80/1269/EEB, 2005/55/EB ir 2005/78/EB (1), ypač į jo 5c straipsnio pirmos pastraipos a punktą, atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (2), ypač į jo 24 straipsnio 4 dalį, 36 straipsnio 4 dalį, 44 straipsnio 5 dalį ir 45 straipsnio 7 dalį, kadangi: (1)
O3 ir O4 kategorijų transporto priemonių eksploatacinės savybės, nuo kurių priklauso motorinių transporto priemonių išmetamo CO2 kiekis, degalų ir energijos sąnaudos bei netaršiai nuvažiuojamas nuotolis, gali skirtis priklausomai nuo jų techninių parametrų.
Efektyvesnių priekabų oro pasipriešinimo jėga yra mažesnė, todėl velkančiosios transporto priemonės energijos vartojimo efektyvumas yra geresnis.
Panašių techninių parametrų priekabos daro panašų poveikį velkančiosios transporto priemonės išmetamo CO2 kiekiui ir degalų sąnaudoms.
Siekiant atsižvelgti į priekabų sektoriaus įvairovę, priekabos turėtų būti skirstomos į transporto priemonių grupes, kuriose yra panašus transporto priemonės tipas, ašių konfigūracija, didžiausia leidžiamoji ašių apkrova ir važiuoklės konfigūracija;
(2)
Komisijos reglamente (ES) 2017/2400 (3) pateikti sunkiųjų motorinių transporto priemonių sertifikavimo įpareigojimai ir išmetamo CO2 kiekio bei degalų sąnaudų nustatymo taisyklės.
Degalų sąnaudų nustatymas pagrįstas kompiuteriniu modeliavimu, kuriam Komisija sukūrė VECTO modeliavimo priemonę pagal to reglamento 5 straipsnio 1 dalies a punktą.
Kadangi VECTO modeliavimo priemone negalima atsižvelgti į skirtingų priekabų įtaką ir rinkoje nėra programinės įrangos, kurią būtų galima naudoti vertinant priekabų įtaką velkančiųjų transporto priemonių energijos sąnaudoms, Komisija šiam tikslui sukūrė specialią priekabų modeliavimo priemonę;
(3)
aerodinaminis pasipriešinimas yra viena iš jėgų, kurias turi įveikti važiuojanti transporto priemonė.
Moksliškai įrodyta, kad tinkamų priekabos aerodinaminių įtaisų naudojimas gali reikšmingai sumažinti transporto priemonių junginio aerodinaminį pasipriešinimą, taigi ir energijos sąnaudas.
Todėl tų aerodinaminių įtaisų mažinamąjį poveikį reikėtų sertifikuoti;
(1) OL L 188, 2009 7 18, p. 1.
(2) OL L 151, 2018 6 14, p. 1.
(3) 2017 m. gruodžio 12 d.
Komisijos reglamentas (ES) 2017/2400, kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų transporto priemonių išmetamo CO2 kiekio ir degalų sąnaudų nustatymo ir iš dalies keičiama Europos Parlamento ir Tarybos direktyva 2007/46/EB bei Komisijos reglamentas (ES) Nr. 582/2011 (OL L 349, 2017 12 29, p. 1).